ศบค.ขยาย พ.ร.ก.ฉุกเฉิน ลดเคอร์ฟิว เลื่อนเปิดท่องเที่ยว 10 จว. 1 พ.ย.นี้
ศบค. เห็นชอบ ขยายพรก.ฉุกเฉินอีก 2 เดือน พร้อมคลายล็อกหลายกิจการ สามารถเปิดห้าง ร้านอาหาร และร้านสะดวกซื้อได้ถึง 3 ทุ่ม เริ่ม 1 ต.ค. 64 ส่วนเปิดพื้นที่นำร่องการท่องเที่ยวเพิ่มเติม 10 จังหวัด 1 พ.ย. 64 พร้อมลดเวลาเคอร์ฟิว 22.00-04.00 น.
27 ก.ย. 2564

คณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ประชุมในวันนี้ 27 ก.ย.2564 มีมติเห็นชอบขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักรถึงวันที่ 30 พ.ย. 2564 ลดระยะเวลาห้ามออกนอกเคหสถานเป็น 22.00-04.00 น. และให้เปิดร้านเสริมสวย นวด/สปา สถานเสริมความงาม โรงภาพยนตร์ เล่นดนตรีในร้านอาหารได้ตามปกติ เริ่มตั้งแต่วันที่ 1 ต.ค. นี้ 
โดยเห็นชอบการปรับมาตรการป้องกันและควบคุมโรคโควิด-19 ตั้งแต่ 1 ต.ค. 2564 สามารถเปิดกิจการหรือกิจกรรม ดังนี้ ศูนย์พัฒนาเด็กเล็ก และเด็กก่อนวัยเรียน ห้องสมุด พิพิธภัณฑ์ ศูนย์การเรียนรู้ ร้านทำเล็บ ร้านสัก สถานประกอบการเพื่อสุขภาพ (นวด สปา) กีฬาในร่ม โรงภาพยนตร์  การเล่นดนตรีในร้านอาหาร
ส่วนสถานที่ดังต่อไปนี้ยังไม่สามารถเปิดดำเนินการ ได้แก่ ศูนย์แสดงสินค้า ศูนย์ประชุมหรือสถานที่จัดนิทรรศการ ทั้งนี้ ได้ปรับเปลี่ยนเวลาออกจากเคหสถานจากเดิมเป็นช่วง 22.00 – 04.00 น. อย่างน้อย 15 วัน และขยายเวลาสำหรับกิจการและกิจกรรม ให้เปิดบริการได้ถึง 21.00 น. ได้แก่ ศูนย์การค้า ร้านสะดวกซื้อ กีฬากลางแจ้งหรือในร่มเป็นที่โล่ง กีฬากลางแจ้งมีผู้ชมได้ 25% 
รวมทั้งมีการปรับมาตรการสำหรับผู้เดินทางเข้าราชอาณาจักร โดยมีการปรับลดระยะเวลาในการกักกันสำหรับผู้มีเอกสารวัคซีนโควิด-19 ครบ เหลือ 7 วัน ในส่วนผู้ที่ยังไม่มีเอกสารวัคซีน ให้กักตัว ตั้งแต่ 10 – 14 วัน สำหรับการเดินทางเข้าประเทศทางอากาศกักตัว 7 วัน ทางน้ำและทางบก กักตัว 10 – 14 วัน  อนุญาตให้ทำกิจกรรมในสถานที่กักกันฯ ตามเงื่อนไขที่กำหนด
นอกจากนี้มีการเปิดพื้นที่นำร่องการท่องเที่ยวเพิ่มเติม ตั้งแต่วันที่ 1 – 31 ต.ค.2564 ได้แก่ เกาะสมุย เกาะพะงัน เกาะเต่า จ.สุราษฎร์ธานี เขาหลัก  เกาะยาว จ.พังงา และ เกาะพีพี เกาะไหง ไร่เลย์ คลองม่วง ทับแขก จ.กระบี่  
พร้อมกับมีแนวทางเปิดพื้นที่เพิ่มเติม 10 จังหวัด เริ่มวันที่ 1 พ.ย.2564 ได้แก่ กรุงเทพมหานคร จ.กระบี่ จ.พังงา (ทั้งจังหวัด) จ.ประจวบคีรีขันธ์ (หัวหิน หนองแก) จ.เพชรบุรี (ชะอำ) จ.ชลบุรี (พัทยา บางละมุง จอมเทียน บางเสร่) จ.ระนอง เกาะพยาม จ.เชียงใหม่ (อ.เมือง แม่ริม แม่แตง ดอยเต่า จ.เลย (เชียงคาน)) และ จ.บุรีรัมย์ (เมือง)
 
 
 